
Hinnermaist Deceesion 
Ower Census 2001. 

T he hinnermaist fecht ower whuther a 
question aboot the Scots language gauns 
intae the 2001 Census or no will be focht 
on the efternuin o Wedensday 9t. Februar on 
the flair o the Scots Pairlament. A motion pit 
forrit bi Irene McGugan MSP will be debatit 
tae see if the Draft Census (Scotland) Order 
2000 shuid be chynged tae alloo a question 
anent the Scots language eikit intae the 
census. The proponed question wad maist lik 
tak the form o:- 

“Can you (a) understand (b) speak (c) 
read and (d) write Scots (including any 
local Scots speech form such as Buchan, 
Glasgow or Shetland dialects)?” 

The’r aye still time for fowk tae screive tae 
thair MSP’s or tae the papers tae uphaud the 
campaine. A guid wheen o fleetchin haes 
been gaun on an nae doot the’r a wheen tae 
come afore the 9t sac we wish Irene, the 
Scots language an aw its uphauders week 

Parlez Vous Doric? 

IBERDEEN’S Evening Express haes 
reportit on a proponed new wey o 
learnin a fremmit leid tae the bairns in 
Aiberdeen’s wee schuils. The City Cooncil 
Eddication high heid-anes haes ettelt a ploy 
tae see the bairns, as wee as five, uisin 
anither language for thair playgrund gemms 
an e’en some lessons. It’ll be the first step 
alang the gait tae makin the bairns o the nor- 
aist twa-leidit or e’en three-leidit if ye coont 
in the Doric an aw. Thay stert aff lairnin the 
languages throu gemms, sangs an pentin 
then, as thay work thair wey up throu the 
schuil clesses, thay eik thair uiss o the leids 
intae ither subjecks, the likes o 
environmental studies an e’en coontin. The 
paper haes pit forrit the norrie that a three- 
leidit phrase buik micht be uissfu for bairns 
juist gittin stertit an gies the follaein 
English/Doric/French exemplars 
How are you today? 

Foo ye daein the day? 

Comment ca va aujourd’hui? 

I’m all right, thank you. 

Och, jist chauvin awa, ye ken. 

Comme ci, comme ca. 

It’s snowing very heavily. 

It’s fair dingin doon. 

II neige beaucoup. 

I’ve nearly run out of cash. 

I hinna muckle siller left. 

J’ai tres peu d’argent. 


I do like the shirt you’re wearing. 

At’s a rare sark yi’v on the day, min. 

J’aime bien votre chemise, monsieur. 

You really are a silly billy. 

G’wa ye glaik. 

Espece d’idiot. 

Scots TungWITTINS 
on the wab. 

The Scots Tung Wittins can be vizzied or 
doon-loadit an prentit (noo in HTML format 
forbye) frae the wab-steid o 

The Scots Speikers Curn, Glesca. 

Wab-steid backin :- 
http://www.mlove.free-online.co.uk/ 

A hard copie o STW is sent free o chairge tae 
aw maimbers o Scots Tung. 

Maimbership subscreivins is £4 peyed ilka 
September. (£5 furth o United Kinrik) 

Mair Learnin o Scots. 

new maimber o Scots Tung haes gien 
us parteeclars o a Scots language 
module that she’s learnin tae growed-up 
collegianers at Newbattle Abbey College, 
juist ootside o Dalkeith in Midlothian. 

The module is cried, “Language and 
Literature in Scotland: The Lallans and 
Doric Traditions.” 

Mints:- Tae gar an awaurness o the sindrie 
Scottish vices an the languages o Scotland 
(ootside o Gaelic) bodit in a saiprit module, 
maistlie kent as Doric an Lallans. 

Ettles:- Tae fend an Mat for collegianers: 

- tae git tae ken the monie kins o the 
Scots language in baith spoken an 
screivit forms, in media artifacts an 
in leeteratur; 

- tae git awaur o the historical 
oncome o the Scots language; 

- tae read, gaun intae the ins an oots o 
airticles an leirit papers anent the 
poleetical, social, eddicational, leeterary 
an practical vizzies o a Scots language 
come back an ither sic lik things; 

- tae uise Scots dictionars for readin an 
screivin in the Scots language an tae 
braiden thair kennin o the Scots 
vocabular, eedioms, grammar an spellin; 

- tae cairie oot pairsonal speirin oot an 
speakin tae fowk tae record leevin 
exemplars o Scots language uiss an the 
souchs an expairience o its uisage in the 
raicent bygane an the praisent day; 

- tae pit oot oreeginal screivit Scots work 
o sindrie kinds. 


Catrina, oor new maimber, maks a guid job o 
speakin Scots hersel for aw that she’s frae 
Americae. She maks guid uiss o no bein 
eddicatit in Scotland for the’r no onie cheep o 
the creenge frae her tae hand her back, juist a 
wee tait o unfameeliarity that she’s no feart 
tae conter. 

We wish her weel an hand her up as a guid 
exemplar tae the likes o wir ain hamelt 
Scottish eddicatit Scottish Executive, MSP’s 
an aw thae teachers, academics an ithers that 
wad gie a heize tae the mither tung if it wisna 
for the creenge that wis brain-washed intae 
thaim bi a Scottish eddication seestem an a 
Scottish society. 

A guid exemplar o hou thon brain-washin 
still affecks the wey we see wir ain wey o 
speakin wis plain as parritch in a shawin o 
BBCl’s “Hoots!” This is a program that 
celebrates the history o Scottish comedy an 
comedians an features a wheen o guid spoken 
Scots frae the likes o Sir Harry Lauder an 
ither Scots comedians richt up tae the 
praisent day. When Fred MacAuley speirt a 
curn o hauflins frae Livingston whit thay 
liked aboot thae comedians, ae teenage lassie 
cam awa wi, “A like the slang that thay 
uise.” 

Rabble's Wabsteid. 

HE press reports that Scotland’s Bard is 
aboot tae gaun online. Thae reports says 
that the words o the Bard, that whiles 
dumfooners some fowk, will suin be makit 
clear on a new wabsteid tae be handselt on 
Bums’ Nicht. Fans frae aw the airts will be 
able tae ken noo juist whit the Ayrshire bard 
meant when he screivit words sic as 
“baudran” (the cat) or “Devil’s pictur’d 
beuks” (playin cairds) bi cleikin intae this 
spaicial wabsteid. A leet o twa thoosan Scots 
words haes been owerset intae English, 
French, German an Spanish an Scotweb, that 
rins the wabsteid, is ettlin tae eik Russian an 
Japanese an aw. The wabsteid will be open 
tae uiss frae 25t. Januar at:- 
http://www.robertbums.org 


Neist Forgaitherin 
Mon. 13t. Mairch 2000 
7.30pm tae 9.00pm 
Comatee Rm. C. 
Brunton Ha, Musselburgh. 


NAE SMOKIN Notices 
gauns up in the Brunton Ha, 
Musselburgh. 














O FFEECIAL nae smokin notices wi the 
East Lothian Cooncil nem an logo on 
thaim haes been pit up aw ower sindrie 
pairts o the cooncil’s Bmnton Ha in the 



East Lothian 

Cooncil 

Honest Toun. The notices haes turnt oot 
braw as coloured fotie-copies wi a guid 
quality plastic lamination. 

Parteeclars o East Lothian Cooncil Logo 
- 000 - 

The Scottish Six. 

V high heid anes frae the BBC haes been 
tellin a British Pairlament comatee in the 
Hoose o Commons that thay howp tae 
can tell bi Mey if thay’r gaun tae alloo the 
fowk o Scotland thair ain vairsion o BBCl’s 
6 o’clock News or no. 

Efter devolution, it’s shuirlie time noo that 
the Scottish viewers wis gien the inlat tae see 
thair ain Scottish, British an furth o Britain 
news frae a hamelt Scottish pynt o view. It’s 
no guid eneuch noo tae shaw us hamelt 
English an Welsh news an pit it forrit as 
British news. We git telt that the meenister 
for this an the meenister for that haes duin 
this, that an the neist thing athoot pyntin oot 
that thae meenisters daesna hae onie 
owerance for Scotland an that whit thay’v 
duin is juist gaun tae affeck England an 
Wales. The’r sic a scant o thocht gien tae 
this bi the BBC that aiblins thare micht be 
aboot 95% o fowk in this kintra takin up the 
wrang end o the stick an thinkin it aw affecks 
thaim. Imagine hou dumfoonert fowk sooth 
o the mairches wad be if thay wis tae be telt 
that, “Susan Deacon, the Health Minister has 
just announced the closure of a major 
hospital in the capital.” (an thon’s a thing that 
cuid verra weel happen aince the new Royal 
Infirmary wis feinisht.) If it wisna pyntit oot 
that she wis the Scottish Health Meenister an 
that the capital wis Edinburgh, dumfoonert 
wadna be the word for it yet thon’s a thing 
we hiv tae thole aw the time. Radio Scotland 
daesna seem tae hae onie bother pittin the ful 
reenge o news oot frae a Scottish pynt o view 
sae whit wey daes the tellie hiv tae keep on 
tellin us that, efter a guid stert, England juist 
managed tae git bate in the cricket test match 
agane an gie that mair staunin than the real 
naitional an inter-naitional ongauns on wir 
“Naitional News”? Efter aw, it’s no as if we 
war speirin thaim tae hae the news read oot 
in Scots is it? Wha says we’r no? 

A Fine Ham an Haddie. 

S a laddie, Geordie looks aye liked 
gaun tae the matinee o the picters on a 
Seturday eftemuin. It wis aye 2d weel 
spent an this parteeclar Seturday wis nae 
different. Eor aw he haed juist been thare 
hissel, he haed fair enjoyed the picter an noo 
he wis comin oot the front doors tae the heid 
o the steps. 

The front steps o the Heywechts picter-hoose 
faced strecht on tae Brig Street an at this time 
o year, Geordie wis aye gey near blinnit 
comin oot frae the mirk intae the daylicht. 
He haed his een gey near screwed up ticht 
agin the gliff an taen guid tent gaun doon the 
steps till his een got uised wi the licht. At the 
fit o the steps, he wis aboot tae turn aff for 
hame whan somethin glisterin in the gutter at 
the edge o the pavie grippit his ee. He went 
ower tae hae a better leuk an jings, did he no 
juist see some orra kinna fish lyin thare? 
Geordie picked it up tae hae a guid leuk at it 
for it wisna lik onie ither kinna fish he haed 
iver seen an, wi his faither bein a fisherman, 
the’r a wheen o fish he cuid easie pit a nem 
tae. 

This ane wisna stiff as a board or ocht. It wis 
gey souple sae it maun hae been still gey 
caller. Aiblins it haed fawn aff a fish motor 
on its wey up frae Heymooth tae Newheiven 
mercat. He birlt the fish this wey an that as 
he gaed his wey hame, tryin tae pit a nem tae 
it but nane wad come. He kent it wisna a 
haddie or a whitin, a herrin or a mackerel an 
it wisna a crooner or onie kinna flet fish at 
aw. 

In thae days his faither wis awa tae the war 
but his uncle Rob wis ower auld for gittin 
cried up sae he thocht he wad cry in tae his 
hoose an see if he kent whit kinna fish this 
wis. Uncle Rob wis preses o the Fishermen’s 
Associe sae he wis shuir tae ken the nems o 
juist aboot aw the fish in the sea. In nae 
time at aw, Geordie wis at the hoose chappin 
the door an it wis uncle Rob hissel that 
opened it. 

“Och, it’s you Geordie, an whit’s this ye’v 
got here then?” 

“It’s an orra kinna fish, uncle. A fund it in 
the gutter ootside the Heywechts an A wis 
wunnerin if ye cuid tell us whit kin it is.” 
Uncle Rob taen the laddie an his fish ben the 
kitchen whaur he haed a guid leuk at it in the 
licht frae the windae. He pit it doon on the 
bunker, tumt it ower tae see the ither side 
than picked it up an leukit in its mooth but 
nae nem wad come tae him. In the hinneren 
he shakit his heid an sayed, “Weel Geordie, 
A thocht A kent aw the fish in the sea but this 
ane haes got me fair bumbazed. A wadna lik 
tae try an pit a nem tae it. The’r juist a 
chance tho that auld Andrae at the tap o 
Caird’s Raw micht weel ken whit it is. Juist 
you tak it alang tae him an tell him A sent 
ye.” 

Geordie taen up his fish, thankit uncle Rob 
an set oot for Caird’s Raw. It wisna faur an 
he went throu the close at the tap o the Raw 
an up the first ootside stair roond the back. 
He kent fine eneuch whaur auld Andrae bidit 
an chappit the door. 




It taen a wee while afore Geordie heard the 
soond o shauchlin feet than the door opened 
an thare wis auld Andrae, a wuzzent wee 
man wi baldie heid, gray stibblie baird an a 
glent in his watery blue een. 

“Ma uncle Rob sent us roond tae see if ye 
kent whit kinna fish this is.” sayed Geordie. 
“Yer uncle Rob? That wadna be Stookie Rob 
bi onie chance?” 

“Ay.” answert the laddie an, tho he kent fine 
that uncle Rob’s byenem wis Stookie Rob, 
frae the time he brak his leg as a laddie, he 
wad niver daur uise it hissel tae growed-ups. 
“An wha’s aucht you then?” 

“Geordie looks.” 

“Wattie’s laddie?” 

“Ay.” 

“Weel, come awa ben Geordie an oo’ll see 
whit 00 can dae.” 

The twa gaed ben the kitchen an Geordie 
cuidna help takin tent o the guff o tarry raip 
an nets. In fack, thare wis twa an a hauf kyle 
o raip lyin on the bare wuiden flair ower in ae 
corner. 

“Weel, gie’s a leuk at this fish o yours then.” 
auld Andrae sayed. 

Geordie haundit it ower an the auld 
fisherman haed a guid leuk at it bi the licht o 
the windae. Efter a while he scartit his heid 
an sayed, “Ay, Geordie lad, this is no gaun 
tae be an easie ane, in fack, A hinna come 
ower the likes o this afore. Whaur exacklie 
did ye git baud o’t?” 

Geordie telt him. 

“Ye mean it wis juist lyin thare on the road?” 
“Ay.” 

“Weel A’v niver seen ane masel afore but aw 
A can think o is that this maun be ane o thae 
new Highwey Coads!” 

~~~ooo- 

Makars' Neuk 

Gin I was God, sittin up there abeen, 

Weariet nae doot noo aw my darg was deen, 
Deaved wi the harps an hymns oonendin ringin, 
Tired o the flockin angels hairse wi singin, 

To some clood-edge I’d daunder furth an feth, 

Look ower an watch hoo things were gyaun aneth. 
Syne, gin I saw hoo men I’d made mysel 
Had startit in to pooshan, sheet an fell. 

To reive an rape, an fairly mak a hell 
0 my braw Earth, - a hale week’s wark - 
I’d cast my coat again, rowe up my sark. 

An, or they’d time to lench a second ark, 

Tak bak my word an sen anither spate, 

Droon oot the hale hypothec, dicht the sklate. 

Own my mistak, an aince I’d cleared the brod. 

Start awthing ower again, gin I was God. 

Charles Murray. 




